《咏练川》
宋代·王子昭

吴淞江上流来水，鸭绿粼粼漾清泚。
东风无力蔼清光，一片縠清吹不起。
夜来雨涨三尺深，鵁鶄鸂鶒争浮沉。
芹芽迸土抽白玉，柳线拂浪摇青金。
锦袍先生乘一舸，此处恍然天上坐。
閒听渔郎唱棹歌，遥指奇峰三四朵。
堤旁有人新结庐，轩窗瞰水宜幽居。
村童唤渡去沽酒，野叟就船来买鱼。
风清月淡堪娱乐，笑掬沧浪缨可濯。
何须寻访武陵溪，不必思吞云梦泽。
下流香水正迟迟，草边得句何新奇。
地灵人杰萃斯景，尚传灵运严维诗。
桃花浪暖鱼游处，三十六鳞欲飞举。
有龙若向此中蟠，早为苍行作霖雨。

作者简介：王子昭，名斗祥，以字行，嘉定（今属上海）人。宁宗嘉定间始创学宫，首捐己田，以赡学。学者称东郊先生。度宗咸淳中为本县学正。元初，辟为吴郡学道书院山长。事见清康熙《嘉定县志》卷一五、光绪《宝山县志》卷一○。